Asianro 2/00.04.00/2013	
§ 7
Lausunto poliisin palveluverkoston kehittämisestä

	Vs. kaupunginlakimies Hannu Sorvari:

Raision kaupunki on saanut Sisäasiain ministeriöltä lausuntopyynnön poliisin palveluverkoston kehittämiseen liittyen. Lausuntoa pyydetään viimeistään maanantaihin 14.1.2013 mennessä. 

Lausuntopyynnön mukaan poliisin toimipiste- ja asiakaspalveluverkoston kehittämisen lähtökohtana on nykyinen verkosto ja poliisitoiminnan tason sekä asiakaspalvelujen satavuuden takaaminen nykyisen kaltaisena.

Lausuntopyynnön mukaan kehittämisen yhtenä kohteena on tehostaa toimitilojen käyttöä.  Poliisi pyrkii parantamaan kiinteistöjensä tilatehokkuutta toimintakyvystä tinkimättä. Keinona on luopuminen osasta tiloista tai siirtymällä uusiin tehokkaampiin toimitiloihin samalla paikkakunnalla. Lausuntopyynnön mukaan myös Raision toimipiste on yksi tilatehostamisen kohde.

Lausuntopyyntö oheismateriaalina.

Oheismateriaali 	1	Lausuntopyyntö poliisin palveluverkoston kehittämisestä.pdf	

Päätösehdotus	Kaupunginjohtaja Ari Korhonen

Kaupunginhallitus päättää antaa asiasta seuraavan lausunnon:

Poliisi on lainmukaista turvallisuutta ylläpitävä taho, jonka toiminta on hallinnon sääntelemää ja perustuslain turvaamaa. Poliisilain mukaan poliisi toimii turvallisuuden ylläpitämiseksi yhteistyössä muiden viranomaisten sekä alueella olevien yhteisöjen ja alueen asukkaiden kanssa. Raision poliisilaitoksen toimialue kattaa läntisen kenttäjohtoalueen, jossa partiointia suoritetaan Raision lisäksi Naantalissa, Maskussa, Ruskossa ja Mynämäessä. Lisäksi Raision poliisilaitokselta saa lupapalvelut. 
 
Kansalaisen kannalta palvelujen laadun ja saavutettavuuden säilyttäminen on ensiarvoisen tärkeää. Myös poliisin näkyvyys ennaltaehkäisee rikoksia ja vähentää yleistä turvattomuuden tunnetta. Tästä näkökulmasta Raision kaupunki pitää erityisen tärkeänä poliisin toimipisteen olemassa oloa Raisiossa. Turun seudun kehyskunnista erityisesti Raisiolla on kaupunkirakenteessa alueita, joissa poliisin näkyvyydellä on aidosti ennaltaehkäisevää merkitystä. Mikäli poliisin toimipiste poistuisi Raisiosta, heikentyisi myös näkyvyys ratkaisevasti.

Raision keskusta ja kauppakeskusalue ovat Varsinais-Suomen vilkkaimmin liikennöityjä kohteita. Liikenteeseen liittyvien riskitekijöiden kannalta poliisiin päivittäinen läsnäolo näillä alueilla nähdään tärkeänä. Nopeiden liikenneyhteyksien vuoksi sijainti on myös Raision naapurikuntien kannalta perusteltu. 

Lupapalveluiden sijainti Raisiossa helpottaa palveluiden saatavuutta, koska Raision toimipisteen saavutettavuus ja pysäköintimahdollisuudet ovat koko Turun seudun läntisen puolen kannalta hyvät. Osaltaan tämä ehkäisee myös palveluiden ruuhkautumista verrattuna siihen tilanteeseen, että kaikki lupapalvelut haettaisiin Turusta.

Poliisilaitoksen sijainti kaupungintalon kanssa samassa hallintokorttelissa antaa mahdollisuuksia myös poliisin ja kaupungin yhteistyöhön tilojen käytössä.

Päätös	Kaupunginhallitus hyväksyi ehdotuksen yksimielisesti.

Tiedoksi 		Sisäasiainministeriö 	

	
	Pöytäkirjasta kirjoitetun otteen oikeaksi todistaa:

	Raisiossa  11.01.2012

	Kaija Jalasmäki
	arkistosihteeri